  Анжелика Тихонова корреспондент Кияса ёросысь Уддяди (Карамас-Пельга) гуртысь «Сарали» ансамбль Санкт-Петербургын эктон устолыкъя калыккуспо вожвылъяськонын - искусствоосъя «Art planet» чемпионатын вормисе потӥз. Со сярысь «Кияса ёрос» муниципал кылдытэтлэн «ВКонтакте» мерлыко вотэсысь огиназ ивортэмын. 24-31 коньывуонэ «Сарали» ансамбле пыриськись пиналъёс Евгений Егоров, Алёна Кадрова но Анастасия Иванова дышетӥсенызы Надежда Печниковаен ӵош «Art planet» искусствоосъя чемпионатэ вуылӥзы. Соос «Калык эктон» номинациын «Шулдыртом!» удмурт эктонэз но «На рыбалке» ӟуч эктонэз возьматӥзы но I степенё лауреатъёс луизы. Надежда Печникова та ветлонзы трос гинэ ӟеч мылкыд кельтӥз шуыса пусйиз. Ужрад вылӥ радъямын. Жюрилэн ёзчиосыз ӧнеръя визь-кенеш сётӥзы, классика, калык эктонъёсъя, туала хореографияя мастер-классъёс ортчытӥзы. Вожвылъяськонэ пыриськись коллективъёс хореографи искусствоысь пӧртэм амалъёсын но ӧръёсын эктонъя вылӥ быгатонлыкъёссэс возьматӥзы Надежда Печникова, эктонъя дышетӥсьЭктонъя конкурсэ пыриськем сяна, пиналъёсты Борис Эйфманлэн эктонъя академияз нуллӥзы, Санкт-Петербургысь пусйымон интыосын тодматӥзы.  Тодэ вайытом, алигес Ижкарысь искусствоосъя элькун нылпи школаысь фольклоръя «Шудон» ансамбль «Музыкальная мозаика» VIII калыккуспо фестиваль-вожвылъяськонын нырысетӥ степенё лауреатлэсь дипломзэ басьтӥз.  Тегъёс: Лулчеберет Удмуртия вожвылъяськон пиналъёс эктон Кияса  